རྒྱ་གར་སྐད་དུ། བཛྲ་བཱ་ར་ཧྱ་བི་ཥྱ་བི་དྷི། བོད་སྐད་དུ། རྡོ་རྗེ་ཕག་མོའི་དབང་དུ་བྱ་བའི་ཆོ་ག། རྡོ་རྗེ་ཕག་མོ་ལ་ཕྱག་འཚལ་ལོ། ། སེམས་ཅན་རྣམས་དབང་དུ་བྱ་བ་འཕགས་པའི་བདེན་པ་བཞི་ལ་ཞུགས་ནས་དབང་གི་ཆོ་ག་བརྗོད་པར་བྱ་སྟེ། དེ་ནས་སྔོན་དུ་གསུངས་པའི་རིམ་པས། བཅོམ་ལྡན་འདས་མ་མཆོག་ཏུ་དམར་བ་རྫོགས་པར་བསྐྱེད་ནས། ས་བོན་དང་མཚན་མ་ཡོངས་སུ་གྱུར་པ་ལས། སྐུ་མདོག་དམར་མོའི་རྣམ་པར་བསྒོམས་ནས་ཡང་དག་པར་མཆོད་པ་དང་བསྟོད་པར་བྱའོ། ། མི་བསྐྱོད་རྡོ་རྗེ་ཞེས་བྱ་བ་ལ་སོགས་པའི་ཚིགས་སུ་བཅད་པ་རྣམས་ཀྱིས་དེ་ཉིད་གསུམ་དབུལ་བར་བྱའོ། ། ཁ་ཐུར་དུ་བསྟན་པའི་ཐོད་པ་གསུམ་གྱི་སྟེང་དུ་ཨཱཿཡིག་དམར་པོ་ལས་བྱུང་པའི་པདྨའི་སྣོད་དུ། དམ་ཚིག་བཅུ་དང་། དབྱངས་ཡིག་བཅུ་དྲུག་ལ་སོགས་པའི་གསལ་བྱེད་སུམ་ཅུ་རྩ་བཞིས་བྱིན་གྱིས་བརླབས་པར་བལྟས་ལ། འོག་ཏུ་ཡྃ་དང་རྃ་ཡིག་ཡོངས་སུ་གྱུར་པ་ལས་རླུང་དང་མེའི་དཀྱིལ་འཁོར་དག་འབར་བ་དང་བསྲེག་པ་དག་བྱས་ནས། ཉེ་བར་ཡང་དག་པར་བཀོད་པའི་ས་བོན་གྱི་འོད་ཟེར་གྱིས་བསྐུལ་ནས། དེ་བཞིན་གཤེགས་པའི་ཚོགས་རྣམས་གདན་དྲངས་ནས། དེ་ལ་ནང་དུ་བྱ་སྟེ། དབྱངས་ཡིག་དང་པོ་ལས་སྐྱེས་པའི་ཟླ་བའི་དཀྱིལ་འཁོར་གྱི་སྟེང་དུ། ཧཱུྃ་ཡིག་ལས་སྐྱེས་པ་ལས། ཟླ་བ་ལ་གནས་པ་དེ་ཡིས་བྱིན་གྱིས་བརླབས་པའི་རྡོ་རྗེ་དཀར་པོ་རྩེ་ལྔ་པ། རྡོ་རྗེ་འཕྲོ་བཞིན་པའི་འོད་ཟེར་གྱི་དྲ་བས། རྡོ་རྗེ་འཛིན་པ་ཉིད་ཀྱང་ཟླ་བ་ནི་རྡོ་རྗེ་ལ་གཞུག་པར་བྱའོ། ། ཉེ་བར་སྨིན་པ་དང་། ཐེ་ཚོམ་ལ་སོགས་པའི་སྐྱོན་དུ་གྱུར་ན། དེའི་སྟེང་དུ་ཨ་ཡིག་བསམས་ནས། དེའི་འོད་ཟེར་གྱིས་དེ་བཞིན་གཤེགས་པ་རྣམས་ལ། བདུད་རྩིའི་གཟུགས་སུ་གྱུར་ནས། འཇིག་རྟེན་གྱི་ཁམས་སྣ་ཚོགས་པ་ན་གནས་པའི་བདུད་རྩི་རྣམས་ཀྱང་དེ་ལ་རབ་ཏུ་ཞུགས་ཤིང་ཨོཾ་ཡིག་ཀྱང་ཞུགས་ཏེ། ཇི་ལྟ་བ་བཞིན་ཡོངས་སུ་གྲུབ་པའི་བདུད་རྩིར་བལྟས་ནས། ལན་གསུམ་དུ་དེ་ཉིད་གསུམ་གྱིས་བྱིན་གྱིས་བརླབས་ནས། ཆོ་ག་བཞིན་དུ་བདུད་རྩི་མྱོང་བ་ལ་སོགས་པ་བྱའོ། ། ཇི་སྲིད་འདོད་ཀྱི་བར་བསྒོམས་ནས། རང་གི་མིང་གི་ཡི་གེ་ཡོངས་སུ་གྱུར་པ་ལས། བསྒྲུབ་བྱའི་མདུན་དུ་འཁོར་བར་བལྟ་ཞིང་། དེ་ལ་སྔགས་ཀྱི་ཕྲེང་བ་ལས་བྱུང་བའི་འོད་ཟེར་རྣམས་ཀྱིས་དེ་ལ་བཀུག་ནས། དེ་ལ་ནང་དུ་བསྒོམ་པར་བྱ་སྟེ། དེའི་སེམས་ཀྱི་རྣམ་པ་ཡོངས་སུ་གྱུར་པ་ལས། ཀུན་ནས་དམར་བའི་ཟླ་བའི་དཀྱིལ་འཁོར་གྱི་རྣམ་པ་བསམ་པར་བྱའོ། ། སྔགས་ཀྱི་ཕྲེང་བ་ལས། ལྷ་མོ་སྐུ་མདོག་དམར་མོ། ཕྱག་གཡོན་པས་ཧྲཱིཿཡིག་གི་ཞགས་པ་བསྣམས་པ། ཕྱག་གཡས་པས་ཨུཏྤལ་དམར་པོ་ཁ་མ་བྱེ་བ་རྡོ་རྗེ་ལྕགས་ཀྱུ་བསྣམས་པ། བསྒྲུབ་བྱའི་མདུན་དུ་འགྲོ་བར་བལྟས་ཏེ། ཨོཾ་ཨཱཿཧྲཱིཿཨ་མུ་ཀ་སྱ་ཙ་ཙི་ཏྟ་མ་ཀ། ཀྵ་ཡ་ཧཱུྃ་ཛཿཞེས་པས་དེ་ལ་རྣལ་འབྱོར་པས་བཀའ་བསྒོ་བར་བྱའོ། ། དེ་ནས་ལྷ་མོ་དེ་ཆོ་ག་བཞིན་དུ་རབ་ཏུ་གཞུག་པར་བྱ་བས། ཞགས་པས་ཡང་དག་པར་བཅིངས་ཤིང་། ལྕགས་ཀྱུས་བསྐུལ་ཞིང་། ཇི་ལྟ་བ་བཞིན་བཀུག་ནས་རང་གི་སེམས་ལ་རབ་ཏུ་གཞུག་པར་བྱའོ། ། ལྷ་མོ་ནི་སྔགས་ཀྱི་ནང་དུ་བལྟ་བར་བྱའོ། ། དེ་ནས་སྐྲ་གྲོལ་ཞིང་། རྣམ་པར་མྱོས་ཤིང་། འདོད་པས་མྱོས་པར་འདོད་པས། གཅིག་པུ་མཆོག་ཏུ་དབང་དུ་གྱུར་ཏེ། ལག་པ་ཐལ་མོ་སྦྱར་ནས་སྒྲུབ་པ་པོ་ལ་གདོང་མངོན་པར་ཕྱོགས་ཏེ། སྔགས་འཇུག་བྱེད་པར་འགྱུར་རོ། ། རྡོ་རྗེ་ཕག་མོའི་སྒྲུབ་ཐབས་རྫོགས་སོ། ། ཕྱོགས་ཀྱི་གོས་ཅན་སྐྲ་གྲོལ་བའི་རྡོ་རྗེ་ཕག་མོ་ལྟེ་བའི་ཕྱོགས་སུ་གྲི་གུག་དང་། ཐོད་པ་བསྣམས་ཤིང་གར་མཛད་པ་བསྒོམས་ན་དེ་དབང་དུ་བྱེད་པར་འགྱུར་རོ། ། ཞེས་ཏེ། རྡོ་རྗེ་ཕག་མོའི་དབང་དུ་བྱ་བའི་ཆོ་གའོ། ། ༈། །